Natuurlike glans | rooi rose Natuurlike glans | rooi rose
Natuurlike skoonheid, foute en al, word as die nuwe standaard aanvaar, eerder as perfekte grimering en kontoere. Dis die modelle wat nie daardie standaardmodelvoorkoms het nie, wat deesdae opgang maak. Die nuwe voorkoms is vars en grimering word net gebruik om 'foute' te versag, pleks daarvan om dit weg te steek. Ons wys jou hoe om dié voorkoms te kry.
Deur: Suzanne Kotzé. Hooffoto: MAC Cosmetics SS 18 London
Die voorkoms in die hooffoto is geskep deur grimeerkunstenaar Diane Kendal vir die onlangse vertoning van die Nepalees-gebore Amerikaanse ontwerper Prabel Gurung. Die vel is met M.A.C. Prep + Prime fix (R320) en M.A.C Studio Moisture Cream (R490) verfris en waar nodig is M.A.C Studio Conceal and Correct Palette (R530) gebruik. Lipstiffie is as blosser aangewend. Wimpers is gekrul, wenkbroue gekam en swart maskara – M.A.C Haute & Naughty (R300) – is slegs op die boonste wimpers gebruik. M.A.C Lipglass in Clear (R220) is op die ooglede aangetik vir glans. Lipsalf is op die lippe aangewend.
Begin by goeie velsorg, want ’n mooi, glansende vel is die basis vir dié voorkoms.
Pak jou grimeerkwaste weg en gebruik jou vingers om jou grimering aan te wend.
Wend verbloemer aan waar nodig, en gebruik die minimum hoeveelheid onderlaag.
Kies onderlaag met ’n ligte dekking.
Maak seker die onderlaag het ’n romerige tekstuur – bêre die gesigpoeiers.
Kies produkte wat jou vel glansend laat lyk.
Skakerings met oranje en bruin ondertone soos roes, oker, tee, taan en sepia werk goed.
Die grimering moet die natuurlike ondertone van jou vel optel.
Die Dior Prestige La Micro-Huile De Rose (R3 465) is ’n serum-olie wat 20 mikrovoedingstowwe bevat. Dit sal jou vel versterk en glansend laat lyk.
Die Sisley Phyto Blush Twist in Glow (R765) is uitstekend om ’n blosende glans te skep en maklik om aan wend. Gebruik dit sommer op jou lippe ook!
NYX Liquid illuminator in sunbeam (R149,95) is waarde vir jou geld en gee mooi glans. Gebruik dit voor jy jou grimering aanwend, of ná jou onderlaag aangewend is om die struktuur van jou gesig te beklemtoon.
URBAN DECAY se Liquid Aura Illuminating Mix in Medium (R495) word saam met jou onderlaag gemeng. Gooi ’n druppel van die serum by jou onderlaag vir onmiddellike glans, of tik dit selfs as beklemtoner oor jou onderlaag op jou wangbene of kupido-bogie aan.
M.A.C COSMETICS Water weight concealer (R380) is lig, maar verskaf goeie dekking. dit kan selfs saam met ’n bietjie glansroom as onderlaag gebruik word.
Die M.A.C STUDIO CONCEAL AND CORRECT PALETTES (R530) is perfek om daardie lastige vlekkies en sirkels onder jou oë te verbloem.
SENSAI GLOWING BASE (R845) is ’n voorbereidingslagie wat jou laat lyk of jou gesig ’n gesonde, natuurlike glans het, danksy ’n pêrelagtige pigment wat die vel korrigeer en meer eweredig laat lyk.
Die GOSH Strobe-n-Glow Kit in 001 (R285) word na jou onderlaag gebruik om die struktuur van jou gesig te beklemtoon.
“Daar is ’n beweging weg van “kloonmodelle” met hul eenderse lywe en voorkomste. Modelle wat anders lyk, hetsy dit ouderdom, velkleur of groottes is, is nou gewild.” – Raine Tauber, senior grimeerkunstenaar, M.A.C Suid-Afrika.